钦定古今图书集成/明伦汇编/氏族典/第451卷 > 《廖用贤尚友录》 > 范镗
## 钦定古今图书集成/明伦汇编/氏族典/第451卷 > 《廖用贤尚友录》 > 范镗

按《万姓统谱》：镗字宏甫，倜傥有大志，熙宁六年擢第。
元祐初，被荐入馆，出知信州。未几，以集贤校理知洪
州，入对，除国子司业，学博作策问，例呈长贰，镗每加
点窜，博士刘弇甚不平，且语同列曰：“吾文不加点，当
力辨。”一日，刘呈策题，首遭横笔，弇怒，亟取视之，乃大
服。刘之文曰：“‘谒禁禁谒，其来尚矣’。镗改之曰：‘谒有禁，
其来尚矣’。”其文章简严，大率类此。后为兵部侍郎，上
从容问曰：“卿何以名镗？”镗率尔对曰：“臣少有登金门
上玉堂之志。”上嘉奖。未几，拜工部尚书，除枢密直学
士、知太原府。时宰相张商英置《政典》局，以镗为参详
官，除龙图阁学士，卒。